Is voluntaris Catalans 

Discurs pronunciat a l‘Havana, en el 
desembarcament dels voluntaris Catalans 


Minyons, que de tramuntana 
veniu a donar'ns ajuda, 
sia sempre ven vinguda 
la joventut,catalana. 

Salut en nom de l'Havana 
al país que us fa venir, 
puix veiem amb goig lluir 
la gorra vermella al cap, 
pròpia d'un poble que sap 
d'estimar i de ferir. 

Estimeu als bons cubans 
que ens han ajudat fins ara, 
tenint a Espanya per mare, 
com bons fills i bons germans; 
però en canvi, a eixos bergants 
que amb incendis i atropells 
renegant dels pares vells 
han aixecat el punyal, 
ni rastre, pols ni senyal 
ha de quedar de cap d'ells! 

Entre el que és bon espanyol 
i el que crida mori Espanya, 
ben prompte es veurà qui guanya; 
la baioneta ho resol; 
però mentre hi hagi un sol, 
voldrem guerra, eterna guerra, 
caçant-lo per vall i serra 
en nom dels nostres passats; 
perquè els bons i els renegats 
no cabem junts a la terra. 

Vint-i-dos d'aquells minyons 
primers que varen venir, 
fa poc que van sucumbir 
batent-se sols, com lleons; 
eixiren dels seus recons 
de quatre a cinc mil covards, 
i enrotllats, s'han venut cars 
i han caigut com cau el fort; 
cap s'ha rendit; tots han mort 
com néts dels almogavars. 


La glòria té una corona 
que's compra amb sang de valent, 
com l'arborada d'Orient, 
com el siti de Girona; 
per això avui Barcelona 
ha adquirit un nou tresor; 
els noms d'aquells nois de cor 
de ferro i de puny massis, 
que mereixen que el país 
els escriga amb lletres d'or. 

Vengeu-los, i en el combat, 
i en tota marcial empresa, 
per tenir la sang encesa, 
recordeu's de Montserrat. 

En aquell temple sagrat 
han mamat ciència els més savis 
i al toc de venjar agravis 
brama el rocatar feixuc; 

«els moros, l'Orient, el Bruc» 
tota la història dels avis! 

Història de tals jornades 
de grandesa i de coratge 
que no li porten ventatja 
totes les del món plegades; 
al sentir-les relatades 
l'infant es fa fonedís, 
el jove s'inflama aixís, 
el vell plora de content... 

Malhaja el cor que no sent 
l'amor sagrat del país! 

Poseu el pit per cuirassa 
a l'escut de Barcelona, 
provant que en aquesta zona 
no minva la nostra raça. 

De glòria mai ni ha massa 
i la glòria amb sang es guanya, 
i al llegir vostra campanya 
exclami la gent més llunya: 

Les barres de Catalunya 

són sempre els puntals d‘Espanya. 

